DA Den Europæiske Unions Tidende C 144/2

Meddelelse om indledning af en antidumpingprocedure vedrørende importen af kornorienterede fladvalsede varer af silicium-elektrisk stål med oprindelse i USA og Rusland og indledning af en interim undersøgelse af antidumpingtolden på importen af visse kornorienterede elektriske plader med oprindelse i Rusland (også kendt som kornorienterede koldvalsede plader og bånd af silicium-elektrisk stål af en bredde på over 500 mm).

(2004/C 144/02)

Kommissionen har modtaget en klage i henhold til artikel 5 i Rådets forordning (EF) nr. 384/96 (1), »grundforordningen«, hvori det hævdes, at kornorienterede fladvalsede varer af silicium-elektrisk stål med oprindelse i USA og Rusland, »de pågældende lande«, importeres til dumpingpriser, hvorved EF-erhvervsgrenen forvoldes væsentlig skade.

1. KLAGE

Klagen blev indgivet den 13. april 2004 af Foreningen af Europæiske Stålproducenter (Eurofer) (i det følgende benævnt »klageren«) på vegne af producenter som tegner sig for en væsentlig del, i dette tilfælde over 50 %, af den samlede produktion i EF af kornorienterede fladvalsede varer af silicium-elektrisk stål.

2. VARE

Den vare, der påstås indført til dumpingpriser, er kornorienterede fladvalsede varer af silicium-elektrisk stål med oprindelse i USA og Rusland, i det følgende benævnt »den pågældende vare«, henhørende under KN-kode 7225 11 00 og 7226 11 00. Den pågældende vare omfatter både kornorienterede fladvalsede varer af silicium-elektrisk stål af bredde over 500 mm, og kornorienterede fladvalsede varer af silicium-elektrisk stål med en bredde, der ikke overstiger 500 mm. Disse KN-koder angives kun til orientering.

3. PÅSTAND OM DUMPING

Påstanden om dumping fra USA er baseret på en sammenligning af den normale værdi fastsat på grundlag af hjemmemarkedspriserne og eksportpriserne på den pågældende vare ved salg til Fællesskabet.

For så vidt angår Rusland er påstanden om dumping baseret på en sammenligning af en beregnet normal værdi med eksportpriserne på den pågældende vare ved salg til Fællesskabet.

På dette grundlag er de beregnede dumpingmargener betydelige for begge de pågældende eksportlande.

4. PÅSTAND OM SKADE

Klageren har fremlagt beviser for, at importen af den pågældende vare fra USA og Rusland er steget betydeligt i absolutte tal og udtrykt i markedsandel.

Det påstås, at den importerede vares mængde og priser blandt andre konsekvenser har haft en negativ indvirkning på EF-erhvervsgrenens markedsandel og salgsmængder, hvilket har haft betydelige negative følger for EF-erhvervsgrenens samlede resultater og finansielle situation.

5. PROCEDURE

Kommissionen har efter konsultation af Det Rådgivende Udvalg fastslået, at klagen er indgivet af eller på vegne af EF-erhvervsgrenen, og at der foreligger tilstrækkelige beviser til at begrunde iværksættelsen af en procedure, og den indleder hermed en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Ved undersøgelsen vil det blive fastslået, om den pågældende vare med oprindelse i USA og Rusland indføres til dumpingpriser, og om dette har forvoldt skade.

(a) Spørgeskemaer

For at indhente de oplysninger, som Kommissionen anser for nødvendige i forbindelse med sin undersøgelse, vil den sende spørgeskemaer til EF-erhvervsgrenen og alle producentsammenslutninger i EF, til eksportører og producenter i USA og Rusland, til alle sammenslutninger af eksportører og producenter, til importørerne, til alle importørsammenslutninger, som er nævnt i klagen, og til myndighederne i de pågældende eksportlande.

Under alle omstændigheder bør alle parter straks og inden for den frist, der er fastsat i denne meddelelses punkt 6(a), kontakte Kommissionen pr. fax for at få oplyst, om de er anført i klagen, og om nødvendigt anmode om et spørgeskema, da fristen i denne meddelelses punkt 6(b) gælder for alle interesserede parter.

(b) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelserne af spørgeskemaerne og fremlægge dokumentation herfor. Disse oplysninger og dokumentation herfor skal være Kommissionen i hænde inden for den frist, der er fastsat i denne meddelelses punkt 6 (b).

Kommissionen kan desuden høre interesserede parter mundtligt, hvis de indgiver en begrundet anmodning herom. En sådan anmodning skal fremsættes inden for den frist, der er fastsat i denne meddelelses punkt 6(c).

5.2. Procedure for vurdering af Fællesskabets interesser

Hvis påstanden om, at der forekommer dumping og forvoldes væsentlig skade som følge heraf, bekræftes, vil der i overensstemmelse med artikel 21 i grundforordningen blive truffet en afgørelse om, hvorvidt det vil være i Fællesskabets interesse at indføre foranstaltninger. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for den frist, der er fastsat i punkt 6(b) i denne meddelelse, hvis de kan dokumentere, at der er en objektiv forbindelse mellem deres aktiviteter og den pågældende vare. Parter, der er omfattet af bestemmelserne i foregående sætning, kan anmode om at blive hørt mundtligt inden for den frist, der er fastsat i punkt 6(b) i denne meddelelse, hvis de angiver, hvilke særlige grunde der er til, at de bør høres. Det skal bemærkes, at der kun tages hensyn til oplysninger, der indgives i henhold til artikel 21, hvis oplysningerne er behørigt dokumenterede ved indgivelsen.

6. FRISTER

(a) For anmodning om spørgeskemaer

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i Den Europæiske Unions Tidende.

(b) For at parterne kan give sig til kende og indsende besvarelser af spørgeskemaet og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

(c) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. SKRIFTLIGE REDEGØRELSER, BESVARELSER AF SPØRGESKEMA OG KORRESPONDANCE

Alle redegørelser og anmodninger fra interesserede parter fremsættes skriftligt (ikke i elektronisk format, medmindre andet er angivet med angivelse af den pågældende parts navn, adresse, e-mailadresse, telefon-, fax- og/eller telexnummer). Alle skriftlige redegørelser, herunder de oplysninger, der anmodes om i denne meddelelse, besvarelser af spørgeskemaet og korrespondance, som de interesserede parter videregiver som fortroligt materiale, skal forsynes med påtegningen »Fortroligt« (2) og skal i overensstemmelse med artikel 19, stk. 2, i grundforordningen ledsages af et ikke-fortroligt sammendrag forsynet med påtegningen »Kan konsulteres af interesserede parter«.

Kommissionens adresse:

Europa-Kommissionen Generaldirektoratet for Handel Direktorat B Kontor J-79 5/16 B-1049 Bruxelles Fax (32-2) 295 65 05 Telex: COMEU B 21877.

8. MANGLENDE SAMARBEJDE

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes. Hvis en interesseret part ikke samarbejder eller kun delvis samarbejder, og resultaterne af undersøgelsen derfor baseres på de foreliggende faktiske oplysninger i henhold til grundforordningens artikel 18, kan resultatet være mindre gunstigt for den pågældende part, end hvis denne havde udvist samarbejdsvilje.

9. TIDSPLAN FOR UNDERSØGELSEN

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder efter datoen for offentliggørelsen af denne meddelelse i Den Europæiske Unions Tidende. Ifølge artikel 7, stk. 1, i grundforordningen kan der indføres midlertidige foranstaltninger senest 9 måneder fra offentliggørelsen af denne meddelelse i Den Europæiske Unions Tidende.

10. FORNYET UNDERSØGELSE AF EKSISTERENDE FORANSTALTNINGER

Med Rådets forordning (EF) nr. 151/2003 (3) blev der indført en endelig antidumpingtold på importen af visse kornorienterede elektriske plader med oprindelse i Rusland, også kendt som kornorienterede koldvalsede plader og bånd af silicium-elektrisk stål af en bredde på over 500 mm, som hører under KN kode 7225 11 00 (plader af bredde på 600 mm og derover) og 7226 11 10 (plader af bredde over 500 mm, men under 600 mm) (4).

Besluttes det, at der skal indføres foranstaltninger på importen af kornorienterede fladvalsede varer af silicium-elektrisk stål med oprindelse i Rusland ved den procedure, som er indledt ved denne meddelelse, og som dermed også vil omfatte kornorienterede koldvalsede plader og bånd af silicium-elektrisk stål af en bredde på over 500 mm, vil det ikke længere være nødvendigt at opretholde de foranstaltninger, der er indført ved forordning (EF) nr. 151/2003, og forordning (EF) nr. 151/2003 vil således skulle ændres eller ophæves i overensstemmelse hermed. Der bør derfor indledes en fornyet interim undersøgelse af forordning (EF) nr. 151/2003 for at give mulighed for de nødvendige ændringer eller ophævelse på baggrund af den undersøgelse, der er indledt ved nærværende meddelelse.

Kommissionen iværksætter derfor en interim undersøgelse af forordning (EF) nr. 151/2003 i henhold til artikel 11, stk. 3, i grundforordningen. Bestemmelserne i punkt 5, 6, 7 og 8 i meddelelsen finder tilsvarende anvendelse for denne interim undersøgelse.

(1) EFT L 56 af 6.3.1996, s. 1, senest ændret ved forordning (EF) nr. 461/2004 (EFT L 77 af 13.3.2004, s. 12).

(2) Dette betyder, at dokumentet kun er til internt brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om gennemførelse af artikel VI i GATT 1994 (antidumpingaftalen).

(3) EFT L 25 af 30.1.2003, s. 7.

(4) Fra den 1. januar 2004 er KN kode 7226 11 10 erstattet af KN kode ex72261100.